ประกันท่องเที่ยวรู้ผลเม.ย.
ปลัดท่องเที่ยวฯ เผย เม.ย.รู้ผลประกันท่องเที่ยวต่างชาติ หลังจับมือสมาคมประกันวินาศภัยไทยทำแผน
6 เม.ย. 2559

ปลัดท่องเที่ยวฯ เผย เม.ย.รู้ผลประกันท่องเที่ยวต่างชาติ หลังจับมือสมาคมประกันวินาศภัยไทยทำแผน
นายพงษ์ภาณุ เศวตรุนทร์ ปลัดกระทรวงการท่องเที่ยวและกีฬา เปิดเผยว่า ได้หารือกับสมาคมประกันวินาศภัยไทย สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เกี่ยวกับการจัดทำประกันภัยให้นักท่องเที่ยว ซึ่งเป็นทางออกที่เหมาะสมในการแก้ไขปัญหาความล่าช้าในการเบิกจ่ายค่ารักษาพยาบาลตามระเบียบข้าราชการ
ทั้งนี้ ได้ให้สมาคมประกันวินาศภัยไทยนำเสนอแนวทางการจัดทำประกันภัยในรูปแบบที่เหมาะสม ล่าสุด มีการนำเสนอแนวทางแก้ไขโดยให้ภาครัฐซื้อความคุ้มครองเป็นกรมธรรม์ใบเดียว ซึ่งคำนวณจากฐานนักท่องเที่ยวที่เดินทางเข้าประเทศไทยปีละ 30 ล้านคน ในอัตราค่าเบี้ยประกันรายละ 6 บาท มีจำนวนเงินความคุ้มครองสูงสุด 3,000 ล้านบาท/ปี
“ที่สำคัญคือ จะต้องใช้เวลาการเบิกจ่ายค่าสินไหมทดแทนภายใน 7 วันทำการหลังการตรวจสอบหลักฐาน ซึ่งเร็วกว่าการเบิกจ่ายตามระเบียบราชการใช้เวลาในการดำเนินการกว่า 3 สัปดาห์” นายพงษ์ภาณุ กล่าว
สำหรับการส่งหลักฐานเบิกจ่ายสามารถส่งไปที่สมาคมประกันวินาศภัยไทยได้โดยตรง หรือผ่านกองทุนเยียวยาช่วยเหลือนักท่องเที่ยวชาวต่างชาติ โดยกระทรวงการท่องเที่ยวและกีฬาคาดว่าจะนำเรื่องนี้เข้าที่ประชุมคณะรัฐมนตรี (ครม.) เพื่อขอความเห็นชอบภายในเดือน เม.ย.นี้
นอกจากนี้ ในส่วนนโยบายการปฏิรูปและบูรณาการด้านการท่องเที่ยวระยะ 20 ปี (2559-2579) มีเป้าหมายเพื่อขับเคลื่อนให้ประเทศไทยเป็นแหล่งท่องเที่ยวที่มีคุณภาพ ได้มาตรฐาน มีความปลอดภัย มีศักยภาพในการเป็นศูนย์กลางการท่องเที่ยวของเอเชีย ที่ดึงดูดนักท่องเที่ยวจากต่างชาติให้เข้ามาท่องเที่ยวในประเทศไทยมากขึ้น
ปัจจุบันยังพบว่ามีปัญหาที่เกิดกับการท่องเที่ยวอยู่หลายด้าน ซึ่งกระทรวงการท่องเที่ยวและกีฬาได้ประสานความร่วมมือกับหน่วยงานทั้งภาครัฐและเอกชนที่เกี่ยวข้องในการแก้ไขในเชิงปฏิบัติอย่างเป็นรูปธรรม รวมถึงการช่วยเหลือเยียวยานักท่องเที่ยวชาวต่างชาติ ซึ่งยังพบว่ามีปัญหาหลายด้าน รวมถึงประเด็นการช่วยเหลือเยียวยานักท่องเที่ยวชาวต่างชาติเมื่อเกิดเหตุการณ์ไม่คาดฝัน แม้จะมีกองทุนเยียวยาช่วยเหลือนักท่องเที่ยวชาวต่างชาติอยู่แล้ว แต่เงื่อนไขการเบิกจ่ายตามระเบียบราชการต้องใช้เวลาในการดำเนินการกว่า 3 สัปดาห์ จึงมีแผนจัดทำประกันภัยนักท่องเที่ยวเพื่อให้เกิดความรวดเร็วในการเบิกจ่าย
ก่อนหน้านี้ ได้มีการผลักดันโครงการประกันภัยนักท่องเที่ยวชาวต่างชาติกันมาตลอด เพื่อสร้างความมั่นใจในการเดินทางมาท่องเที่ยวประเทศไทย โดยเฉพาะหลังจากเกิดเหตุการณ์ระเบิดที่สี่แยกราชประสงค์ เมื่อวันที่ 17 ส.ค. 2558 แต่ยังหาข้อสรุปไม่ได้เพราะติดอัตราเบี้ยประกันและความคุ้มครองที่ยังหารือกันไม่ลงตัว